runetrust/blame-folketinget-dk huggingface dataset:
Pernille Vermund (LA), 2024-05-29:
Tak for det.
Jeg vil gerne følge op på hr. Frederik Vads rigtig fine spørgsmål, for jeg synes ikke, ordføreren svarede.
Altså, hvorfor tror ordføreren, at børnene, der går på en jødisk skole i Danmark, skal beskyttes af politiet?
Ordføreren svarede ikke på det.
Jeg håber, at ordføreren vil sige noget andet, end at det bare ikke er i orden, at de bliver truet.
Hvem er det, der truer?
Morten Messerschmidt (DF), 2024-05-29:
Jeg er bange for, at der er et eller andet, jeg ikke helt kan overskue, og det er ikke, fordi jeg tror, at fru Victoria Velasquez stiller et trickspørgsmål.
Men bare for at forklare det, som jeg ser det, så er vi jo varme tilhængere af Arnepensionen, og vi er varme tilhængere af seniorpensionen osv., også i den version, som vores partier oprindelig havde aftalt med regeringen, men som Socialdemokratiet så har valgt at smutte fra.
Vi mener ikke, at pensionsalderen skal stige over de 70 år.
Hvordan det regnes ud, vil jeg meget gerne se om Enhedslisten og Dansk Folkeparti er enige om.
Jeg forstår ikke helt detaljerne, så jeg håber, det er okay, at vi kan tage den på et andet tidspunkt.
Jeg må indrømme, at jeg altid bliver bekymret, når der kommer en socialist, der tror, hun er bedre til at styre en virksomhed end virksomhedsejeren selv.
Det gør jeg helt grundlæggende, for erfaringsmæssigt må jeg bare sige, at det er meget, meget få socialister, der har været ude at få jord under neglene og rent faktisk har en fornemmelse af, hvordan samfundet fungerer, så det bliver sådan noget skrivebordshalløj.
Og nej, jeg synes ikke, det er særlig betryggende med en CO 2 -afgift, når jeg kan se, at det er det eneste i land i EU, der indfører den, og når den ekspertkomité, der er nedsat for at analysere konsekvenserne af det, entydigt siger, at det kommer til at øge fødevarepriserne, for vi har ikke brug for højere fødevarepriser i det land, der har de højeste fødevarepriser i EU.
Victoria Velasquez (EL), 2024-05-29:
Ja, det er i hvert fald et sted, hvor jeg tænker at regnemaskinen tager helt fejl.
Altså, det, at den bygger på antagelser fra efterlønnen, og at man skriver, at folk kan fortsætte med at være tagdækkere, til de langt op i 70'erne, er jo absurd.
Men vil Dansk Folkeparti så sikre, at den tidlige pension bliver afkoblet fra den stigende pensionsalder?
Eksempelvis ville Arne, hvis han var en 17-årig knejt i dag, der startede på arbejdsmarkedet, jo få langt senere ret til tidlig pension, fordi den følger den stigende pensionsalder.
Mener Dansk Folkeparti, at den bør stoppe, sådan at den er ligger på den alder, hvor den er i dag?
Morten Messerschmidt (DF), 2024-05-29:
Det kan også være, vi gør det, men der er også noget rigtigt i at sige, at regeringen må have et valg i forhold til den her skøre landbrugsafgift.
Der er jo ingen logiske argumenter for at indføre en særlig dansk skat på fødevareproduktion.
Altså, det er jo i enhver henseende tosset, og derfor må man sige, at regeringen skal have muligheden for at bremse det.
Men jeg vil da meget gerne komme fru Signe Munk i møde og sige, at ja, jeg tror faktisk, vi har været naive.
For vi havde en forventning om, da vi lavede den her meget brede klimaaftale, hvor både vi, Liberal Alliance, Konservative og mange andre var med, at regeringen måske også ville holde lidt igen med at lave aftaler, som var entydigt socialistiske.
Der må vi jo bare konstatere, at alle de skatter, som jeg også med god grund forstår Socialistisk Folkeparti roser sig selv for at have fået indført, er kommet igennem med flere af de borgerlige partiers modstand.
Der havde jeg måske regnet med, at når vi havde så bred en kreds, ville man også lytte lidt mere til os andre.
Signe Munk (SF), 2024-05-29:
Nu har jeg fulgt hr. Morten Messerschmidts erkendelse omkring klimaloven, og jeg må bare sige, at den erkendelse, jeg er kommet frem til, er, at jeg ikke tror, hr. Morten Messerschmidt helt har vidst, hvad han skrev under på, da han på vegne af Dansk Folkeparti skrev under på en klimalov, for det lyder jo nærmest, som om ordføreren tror, man kan komme i mål med den grønne omstilling uden at rykke en eneste brik i det her samfund.
Jeg bliver også bare nødt til at sige, og man skal høre meget, før ørerne falder af, at det jo er lodret forkert, at vi har de højeste elpriser i Europa i Danmark.
Vi har de laveste.
Det er lodret forkert, når ordføreren siger, at når vi hæver dieselafgiften, piller vi ved registreringsafgiften.
Det er udligningsafgiften, og det betyder, at for dem, der har en dieselbil, er det billigere, men at det er dyrere at køre i den.
Det er godt for klimaet.
Samtidig har vi lavet en bilaftale, som holder de fleste elbiler fri fra registreringsafgift.
Det er bare for at rydde lidt op i misforståelserne.
Men jeg er bare nødt til at høre: Kan ordføreren ikke se, at det er en lille smule fejt at vente på, at vi andre skal smide partiet ud af klimaloven?
Hvorfor ikke bare tage konsekvensen af Dansk Folkepartis nye kurs og træde ud af klimaloven nu?
Morten Messerschmidt (DF), 2024-05-29:
Jamen jeg tror, det er helt forkert at fjerne de der grundrettigheder og sige, at så skal kommunerne afgøre, om de opretholdes, for kommunerne er jo ekstremt pressede rent økonomisk, bl.a. takket være den finanspolitik, som regeringen jo her fører, hvor man fjerner de øremærkede milliarder, og hvor man ikke sender de penge ud, som kommunerne har brug for.
Det er klart, at hvis man sidder derude i kommunerne og kan se, at pengene er små, og man ved, at nu er det ikke et lovkrav længere f.eks. at have de opsøgende hjemmebesøg, er det sådan noget som det, der ryger, og det er bare de svageste ældre, som det først går ud over.
Så vi er virkelig langt fra hinanden, må jeg indrømme.
Maria Durhuus (S), 2024-05-29:
Men der er jo ikke noget i aftalen, der gør, at kommunerne ikke må lave hjemmebesøgene.
Vi fratager dem bare kravet om det.
Det, der undrer mig lidt, er kritikken af aftalen, for dengang man i VK-regeringen indførte bestil og udfør-modellen, var Dansk Folkeparti jo støtteparti i implementeringen af historiens største new public management-styringsmodel lige netop i ældreplejen.
Virkede det bedre end det, vi er på vej med i dag?
Morten Messerschmidt (DF), 2024-05-29:
Det er måske ved de opsøgende hjemmebesøg, man finder ud af, at den ældre begynder at miste overblikket over, om man har brug for rengøring, om det går godt med at få lavet mad osv.
Det afskaffer man jo, fordi det nu skal være frit for kommunerne.
Det synes vi er helt forkert.
Og så havde vi nok også betonet indfasningen noget tidligere.
Altså, de gode ting, der ligger i forhold til nye styreformer for plejehjem osv., synes vi ikke man skal vente så lang tid med.
Der er jo flere generationer af ældre, der når at dø på deres plejehjem, inden de får gavn af de gode ting, der er i aftalen.
Maria Durhuus (S), 2024-05-29:
Tak, og tak for en meget omfattende tale.
Jeg vil spørge om noget helt andet.
Jeg vil gerne spørge ordføreren til ældreaftalen.
Jeg har hørt mangt og meget kritik fra ordførerens parti af den indgåede ældreaftale.
Kan ordføreren ikke sætte et par ord på, hvad det var, Dansk Folkeparti gerne ville have haft?
Hvad var Dansk Folkepartis vision for den her nyindgåede ældreaftale?
Søren Egge Rasmussen (EL), 2024-05-29:
Enhedslisten er absolut ikke imod erhvervslivet.
Der er også fællesskabsejede virksomheder.
Når vi nu skal tage eksemplerne, har vi jo hævet dieselafgiften.
Samtidig har vi så sænket afgifterne på dieselbiler, så vi er endt med en afbalanceret løsning, der sådan set ikke rammer danskerne.
Kan ordføreren ikke se, at der faktisk er mange eksempler på, at vi har en afbalanceret tilgang til det, så vi sådan set kompenserer over for de almindelige mennesker?
Morten Messerschmidt (DF), 2024-05-29:
Det gør vi jo også.
Vi gør det jo ikke på grund af Enhedslisten.
Vi gør det på grund af vores egen samvittighed.
Danmark har EU's højeste elpriser.
Danmark har nogle af EU's højeste fødevarepriser.
Der er det vores opfattelse, at den enlige mor, som statsministeren talte så varmt om i valgkampen – jeg tror, det var med tre børn – ikke skal belastes yderligere af Enhedslistens klimapolitik. Derfor er det bare, vi siger fra.
Da vi tilbage i 2019 lavede klimaloven, blev det direkte på vores foranledning skrevet ind, at det ikke måtte øge den sociale ulighed og selvfølgelig heller ikke belaste konkurrenceevnen osv. osv.
Men det er, ligesom om regeringen i dag, selvfølgelig ansporet af Enhedslisten, som er notorisk antierhvervslivorienteret, helt har glemt det.
Vi har bare ikke glemt det.
Vi mener det faktisk lige så meget, som vi mente 70-procentsmålsætningen.
Søren Egge Rasmussen (EL), 2024-05-29:
Jeg lytter mig til, at ordføreren kritiserede regeringens klimapolitik, men det er vel egentlig mere implementering af aftaler, som både Dansk Folkeparti og Enhedslisten er med i, fra den sidste periode, som vi udmønter.
Jeg har kunnet læse mig til, at DF har et vist fokus på, at det ikke må blive dyrere for danskerne.
Hvad er der så sket i den danske energisektor, efter at vi ligesom har sagt, at vi vil indføre CO 2 -afgifter?
Industrien er begyndt at omstille sig, den er begyndt at nedbringe sit energiforbrug.
Vi ser, at i de områder i Danmark, hvor man har en fjernvarme baseret på flere energikilder, hvor det så er vedvarende energi, har man den billige fjernvarme.
Der, hvor man stadig væk har det gasfyrede, er det dyrt.
Så jeg undrer mig lidt over, at ordføreren er ude at lufte, at Dansk Folkeparti vil ud af klimaaftalerne.
Hvis det er Dansk Folkepartis holdning, hvorfor så ikke bare drage konklusionen, hvis ikke man kan lide den klimapolitik, der er?
Morten Messerschmidt (DF), 2024-05-29:
Hvis hr. Rasmus Jarlov kan finde et eneste citat fra hr. Anders Vistisen, der skulle indikere det modsatte, vil jeg da meget gerne høre det, for jeg kender hr. Anders Vistisen ganske indgående, og vi er fuldstændig enige om den politik, som vi fører her på Christiansborg.
Nu sidder hr. Rasmus Jarlovs parti jo i en gruppe i Europa-Parlamentet, som rent faktisk er domineret af franskmand og italienere og spaniere, så måske hr. Rasmus Jarlov kunne bede sine folk dernede om at skubbe lidt til dem, sådan at der kunne komme nogle flere penge i retning af Ukraine.
Franciska Rosenkilde (ALT), 2024-05-29:
Jeg tænker, at en af de ting, der er helt grundlæggende for at have en god proces, er, at man bliver inddraget.
Det er fuldstændig rigtigt, at kultur er vigtigt både for mig som politiker, men også for partiet, og derfor har vi fra starten i forbindelse med den her museumslov budt ind med, at vi meget gerne ville være en aktiv del af udformningen af lovforslaget; men vi blev ikke inviteret og inkluderet i processen.
Derfor mener jeg, at noget af det, der er bedst for sådan en proces, jo er, at man bliver inkluderet i udformningen af loven, hvis man skal nå at sætte sig ordentligt ind i det, inden man bliver bedt om at tiltræde eller ej.
Rasmus Jarlov (KF), 2024-05-29:
Jamen det er jeg helt enig i.
Det er også sådan, jeg håber det er, og det er sådan, vi gerne vil forstå hr. Anders Vistisen – at det, han er vred over, er, at andre ikke støtter nok, ikke, at Danmark støtter for meget.
Så jeg håber meget, at det er det, der er kritikken, og ikke, at vi giver for meget.
Vi har givet rigtig meget, og det skal vi være superstolte af.
Det er en af de få ting, regeringen faktisk har gjort virkelig godt.
Jeg kan tage endnu et citat fra »Blinkende lygter«: Han er psykopat, ham der.
Og det er han, Putin, og han skal stoppes for enhver pris.
Morten Messerschmidt (DF), 2024-05-29:
Nu ved jeg ikke, om ordføreren nogen sinde har ejet en bil, men det er jo ikke nogen stor fest, at anskaffelsesomkostningerne sænkes, hvis man har købt den, og så kan man konstatere, at driftsomkostningerne bliver notorisk dyrere.
Så bliver det jo dyrere.
Derfor er det ikke den vej, vi ønsker at gå.
I øvrigt tror jeg og vi, at det, som er vejen frem, hvis man overhovedet skal det her, er en generelt mere markedsbaseret ordning, hvor man får indlemmet både transportsektoren, boligsektoren og landbruget i EU's kvotehandelssystem, men så dropper alle de der fordyrende afgifter og skatter, som Enhedslisten er så dygtige til.
Så lad det være billigere at være dansker, og lad det så være markedet, der driver det.
Signe Munk (SF), 2024-05-29:
Det fine ved at være grøn og rød er jo, at når man f.eks. laver en flyafgift, får de fattigste pensionister også en ældrecheck.
Der er jo masser af logik i at indføre en afgift på landbruget i forhold til deres forurening.
De får 1 mia. kr. om måneden i støtte.
Det er samfundsøkonomisk enormt dyrt, hvorimod det er meget billigere for samfundet som helhed at bruge en CO 2 -afgift, samtidig med at man kan hjælpe dem med omstilling.
Så jeg vil bare høre: Er hr. Morten Messerschmidt slet ikke optaget af, hvad der er billigst for samfundet i den grønne omstilling?
Morten Messerschmidt (DF), 2024-05-29:
Tusind tak for spørgsmålet.
I forhold til pensionsalder har vi meldt klart ud, at vi ikke synes, at den tvungne pensionsalder skal stige til over 70 år.
Til gengæld vil jeg gerne vende debatten om.
I stedet for hele tiden at tale om, hvor længe folk skal arbejde, bør vi tale om, hvordan vi skaber et arbejdsmarked, som er mere inkluderende over for seniorer, sådan at det ikke bliver en udfordring i forhold til arbejdskraftmangel og den slags ting, at vi stopper med at hæve pensionsalderen, når den er nået til de 70 år.
Vi kan jo gøre rigtig, rigtig meget.
Bl.a. kan vi bare se til nogle af vores nabolande, i forhold til hvordan de kan holde seniorerne på arbejdsmarkedet ad frivillig vej.
Victoria Velasquez (EL), 2024-05-29:
Tak til ordføreren for talen.
Ordføreren kom bl.a. ind på vores ældre.
Jeg kunne godt tænke mig at fokusere på økonomien eller mangelen på samme, når det gælder vores ældre.
Det er ikke for at henvise til, at den her regering har taget penge, der skulle være gået til omsorg i ældreplejen, og brugt dem på noget andet, selv om de ikke var helt transparente med hensyn til det.
Det handler om den konkrete indkomst, som folkepensionen er.
Jeg er jo glad for, at Dansk Folkeparti ikke var med til at gennemføre den afdæmpede regulering, hvilket er sådan et underligt ord, der egentlig betyder, at folkepensionen hvert eneste år bliver tusindvis af kroner mindre værd og også halter bagefter.
Jeg kunne godt tænke mig at høre, hvad Dansk Folkeparti tænker om selve pensionsalderen, for jeg ved, at Dansk Folkeparti har været ude at sige, at den højst skal være 70 år.
Det synes vi er lidt højt, men i forhold til muligheden for at kunne trække sig tidligere tilbage på f.eks. tidlig pension er noget af det, der bekymrer os meget, at pensionsalderen bliver ved med at stige.
Vil Dansk Folkeparti være med til at afkoble de to ting fra hinanden?
Morten Messerschmidt (DF), 2024-05-29:
Den glæde deler jeg fuldstændig, hr. Per Larsen.
Jeg må bare sige, at jeg af og til ser hr. Per Larsen passere igennem der, hvor vi har vores kontorer.
Og næste gang vil jeg opfordre hr. Per Larsen til at gøre et holdt et øjeblik, for så kan det jo være, at vi kan tale om, hvordan vi laver en borgerlig regering.
Per Larsen (KF), 2024-05-29:
Den sidste sekvens betrygger mig så trods alt i, at det ikke kan blive et stort spørgsmål i forhold til fremadrettet at kunne danne en borgerlig regering, som så også kommer til at føre borgerlig politik.
Jeg glæder mig utrolig meget til, at den dag kommer.
Morten Messerschmidt (DF), 2024-05-29:
Jeg tror, at det har overrasket rigtig meget, både i Storbritannien og på kontinentet, hvor langt man fra EU's side har været villig til at gå – også i forhold til hvor meget det har kostet mange unionsborgere – for at sikre briterne en dårlig aftale.
Danmark skal jo ikke have en aftale som briterne, og derfor er det jo ikke nært forestående, at Danmark skal melde sig ud af EU.
Så man kan sige: Ja, i drømmene er det det, vi arbejder hen imod.
Men så vågner vi jo friske hver eneste dag og arbejder ud fra den virkelighed, der så er virkelighed i dag.
Per Larsen (KF), 2024-05-29:
Tak for det, og tak for en morsom og fin tale.
Enhedslistens ordfører drømte forskellige ting tidligere i dag, og jeg drømmer også – mest af alt om, at vi kan få en borgerlig regering.
I den forbindelse var det rent faktisk sådan, at jeg var på tredje sal i dag for at indtage et måltid, og der har Dansk Folkeparti jo til huse.
Jeg kom forbi en dør, hvor der var nogle pamfletter med en ret EU-kritisk tilgang, som lige skærpede min opmærksomhed.
For hvordan er det rent faktisk, at man i Dansk Folkeparti ser på EU?
Altså, vi har jo haft nogle oplevelser i forhold til brexit, som i hvert fald har omvendt nogle af briterne i forhold til det standpunkt, de havde tidligere, fordi det gav en masse bøvl og bureaukrati og en masse udfordringer på mange områder.
Så mit spørgsmål er: Hvordan er det lige, at Dansk Folkeparti ser på EU-situationen?
Morten Messerschmidt (DF), 2024-05-29:
Det tror jeg ikke hr. Jens Meilvang skal tage sig så nært.
Baggrunden for, at vi stemmer nej til det forslag, er jo, at regeringen har stillet os en analyse af hele området i udsigt, som kommer her om et halvt års tid, tror jeg, eller noget i den stil, og så får vi jo hele diskussionen der.
Så at man allerede nu på foranledning af Liberal Alliance skulle konkludere noget synes vi er lidt forkert.
Vi kan sagtens se fordele ved i et vist omfang at liberalisere, som Liberal Alliance lægger op til, men vi kan også se nogle udfordringer, i forhold til hvordan det så på nogle af de områder, hvor taxabranchen fungerer, kan være en hindring for dem.
Så jeg synes, at det her igen er i orden at lade tænksomheden komme først, lade regeringen komme med sin analyse af området, og så er jeg da sikker på, at Liberal Alliance får i hvert fald en del af sine ønsker igennem.
Det er ikke sådan, at jeg ser dem som en modsætning til Dansk Folkepartis ønsker.
Vi vil bare gerne gøre det på et oplyst grundlag.
Jens Meilvang (LA), 2024-05-29:
Tak for det.
Jeg vil også gerne takke for en som altid rigtig god og spændende tale.
Nu vil jeg så nok trække debatten en lille smule ned til noget mere konkret og jordnært.
Jeg er jo transport- og landdistriktsordfører og interesserer mig derfor rigtig meget for mobilitet og specielt mobilitet ude i landdistrikterne, som i de seneste år har haft meget store problemer: Busruter nedlægges, lukkes, og mange steder forringes de, så de kun kører en eller to gange om dagen.
I mange områder af Danmark er det helt umuligt at få en taxa en lørdag aften eller efter et bryllup eller en fest i det lokale forsamlingshus.
Derfor havde Liberal Alliance et forslag her i salen, som vi stemte om i går, om en liberalisering af taxalovgivningen, der sådan vil muliggøre privatbilismen, og at man kan hjælpe hinanden ude på landet, altså at vi fik aktiveret nogle af alle de private biler, der er derude, så man kunne få lov at køre sin nabo ind til fest, eller så en ung mand kunne tjene en skilling en lørdag aften på at hente et par, der har været til fest i det lokale forsamlingshus.
Det stemte Dansk Folkeparti imod, og det undrer mig sådan set ret meget, for jeg er egentlig ret meget af den overbevisning, at vi har de samme intentioner om, at vi skal hjælpe landdistrikterne, at vi skal skabe noget bedre mobilitet.
Hvordan tænker DF det kan lade sig gøre, uden at vi skal hjælpe privatbilismen på vej?
Morten Messerschmidt (DF), 2024-05-29:
Jeg er ikke helt sikker på, hvad det er for nogle tusindvis af arbejdspladser, der skulle forsvinde, hvis Dansk Folkeparti træder ud af klimaloven.
Det kan være, at vi lige skal tage den over en kop kaffe senere.
Men vores standpunkt står klart: Vi synes, at mængden af byrder og bøvl og skatter og afgifter, som i klimaets navn bliver pålagt danskerne, er langt over niveau – langt mere end det, vi var stillet i udsigt, og derfor: Forøger den der CO 2 -afgift på landbruget det, så er vi ude.
Thomas Skriver Jensen (S), 2024-05-29:
Jeg anser ikke alle de mennesker, der sidder i det lokale, som tordenrøde på nogen som helst områder.
Jeg var egentlig bare interesseret i et helt kort svar.
Hvis de kloge mennesker, der ved noget om området, kommer ud fra det lokale og siger, at vi skal have en CO 2 -afgift på dansk landbrug, for det kan vi godt gøre, og det skal se sådan her ud, kan vi så regne med Dansk Folkeparti?
Det er jo ikke småting, hr. Morten Messerschmidt flirter med.
Det er at træde ud af klimaloven.
Det kan potentielt set koste tusindvis af arbejdspladser ude i landdistrikterne, hvor der ikke er så mange arbejdspladser.
Det vil være rigtig, rigtig skidt for rigtig mange familiers privatøkonomi, og derfor vil jeg bare gerne have et klart svar: Kan vi regne med, at Dansk Folkeparti bliver i klimaloven og er med på en CO 2 -afgift?
Morten Messerschmidt (DF), 2024-05-29:
Det var lidt det, jeg svarede til fru Signe Munk før.
Vi har faktisk, hvilket jeg også synes sømmer sig som forligspart osv., den tilgang til tingene, at vi lader tvivlen komme regeringen til gode.
Kan det lade sig gøre, hvor det ikke flytter en arbejdsplads ud af Danmark, hvor det ikke forøger fødevarepriserne, så siger vi: Fint!
Men hvis det til gengæld er det modsatte, mener vi altså, at det bryder fundamentalt med det, som spørgerens formand lovede i valgkampen, og så vil vi ikke være med til det.
Jeg mener også, det bryder helt fundamentalt med det, vi var enige om i aftalen bag klimaloven, om, at det her ikke må føre til en øget ulighed, og vi oplever altså i øjeblikket, at det, der sådan på overfladen er grøn politik, klimapolitik, bare er tordenrød skattepolitik nedenunder.
Thomas Skriver Jensen (S), 2024-05-29:
Jeg blev lidt småprovokeret i forhold til en CO 2 -afgift på landbruget, som jeg kan høre hr. Morten Messerschmidt ved meget om.
Det er jo sådan, at lige i øjeblikket sidder en perlerække af ret kloge mennesker – det håber jeg vi enige om – på det her område og kigger på, om man kan og om man skal, og i så fald hvordan, indføre en CO 2 -afgift på dansk landbrug.
Et tænkt eksempel er: Hvis de nu kommer ud i enighed og siger, at det kan man godt, at det bør man gøre, og at den skal se sådan her ud, kan vi så regne med Dansk Folkepartis støtte, eller vil hr. Morten Messerschmidt holde stædigt fast?
Aki-Matilda Høegh-Dam (SIU), 2024-05-29:
Først og fremmest vil jeg også sige tak til hr. Flemming Møller Mortensen for det gode samarbejde i år og det gode samarbejde, vi også har haft med Socialdemokratiet.
Det er altid yderst vigtigt.
Som jeg også nævnte, har vi også skabt et større engagement i Grønlandsudvalget, og vi skaber også et større engagement i de forskellige ministerier, men det er så sandelig også svært at prøve at træffe nogle beslutninger i forhold til et land, der er 3.500 km væk.
Det er også derfor, at det er lige så vigtigt, at vi også fra Grønlands side tager initiativet til at tage nogle af de her skridt.
Nu har man stemt for at starte § 21 op fra Inatsisartuts side, hvilket også betyder, at vi kommer til at have nogle forhandlinger på et tidspunkt sammen med Danmark om, hvordan vi kommer til at skabe en nyere konstruktion.
Og der synes jeg, det er lige så vigtigt, at man fra dansk side har et åbent sind.
For fra Siumuts side ved jeg i hvert fald med absolut sikkerhed, at der ønskes et reelt samarbejde i fremtiden, et tæt og godt samarbejde med Danmark i fremtiden – uanset statsdannelse.
Og vi mener, at det rent faktisk kan styrke samarbejdet i længden, når det er, at vi strukturerer ansvarsområderne, som vi forhåbentlig kommer til at gøre det i fremtiden.